AIŠKINAMASIS RAŠTAS

Dėl negyvenamųjų pastatų ir patalpų nuomos sutarčių nutraukimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo akcinės bendrovės TEO LT (toliau - Akcinė bendrovė) 2016 m. birželio 15 d. raštą Nr. 02-00219 „Dėl nuomos sutarties nutraukimo“, kuriame nurodyta, kad nuo 2016 m. liepos 15 d. ketina iškelti automatinę telefonų stotį iš nuomojamų patalpų ir nutraukti 16,32 kv. m ploto patalpų, esančių Molėtų r. sav., Joniškio sen., Joniškio mstl., nuomą. Akcinei bendrovei patalpos buvo išnuomotos pagal 2000 m. balandžio 1 d. negyvenamųjų pastatų ir patalpų nuomos sutartį Nr. 2000TVD/LN-163.

Žemės ūkio bendrovė „Žaugėdai“ (toliau – Bendrovė) 2016 m. liepos 14 d. raštu „Dėl negyvenamųjų patalpų nuomos sutarties nutraukimo“ prašo nutraukti nuo rugpjūčio 1 d. 2011 m. kovo 22 d. negyvenamųjų patalpų nuomos sutartį Nr. T5-33 (toliau – nuomos sutartis), pagal kurią Bendrovei buvo išnuomotos 10,66 kv. m patalpos administraciniame pastate, esančiame Molėtų r. sav., Joniškio sen., Joniškio mstl.

Administracinis pastatas, esantis Molėtų r. sav., Joniškio sen., Joniškio mstl., įrašytas į viešame aukcione parduodamų objektų sąrašą, todėl šio pastato patalpų nuomininkams buvo raštu pasiūlyta nutraukti nuomos sutartis šalių sutarimu ir buvo gauti sutikimai.

Parengto sprendimo projekto tikslas – nutraukti sutartis dėl nuomos patalpų, esančių Molėtų r. sav., Joniškio sen., Joniškio mstl., ir įgalioti Molėtų rajono savivaldybės administracijos direktorių Saulių Jauneiką, jam nesant - administracijos direktoriaus pavaduotoją Karolį Balčiūną pasirašyti susitarimus dėl patalpų nuomos nutraukimo ir sutarties nutraukimo bei turto priėmimo - perdavimo aktus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 18 straipsnio 1 dalis;

Molėtų rajono savivaldybės ilgalaikio materialiojo turto viešojo nuomos konkurso ir nuomos ne konkurso būdu organizavimo tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-39 „Dėl Molėtų rajono savivaldybės ilgalaikio materialiojo turto viešojo nuomos konkurso ir nuomos ne konkurso būdu organizavimo tvarkos aprašo patvirtinimo” 8 punktas;

Negyvenamųjų pastatų ir patalpų nuomos sutarties Nr. 2000TVD/LN-163, sudarytos 2000 m. balandžio 1 d., 6.1.1 papunktis;

Negyvenamųjų pastatų ir patalpų nuomos sutarties Nr. T5-33, sudarytos 2011 m. kovo 22 d., 4.1 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – pastatas, kuris tapo nebereikalingas Molėtų rajono savivaldybės funkcijoms vykdyti, bus parduodamas viešame aukcione.

Neigiamų pasekmių nenumatoma.

**4. Priemonės sprendimui įgyvendinti**

Bus parengti ir pasirašyti susitarimai dėl patalpų nuomos ir sutarties nutraukimo bei turto priėmimo - perdavimo aktai.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.